ไทยสมุทรรุก ประกันใหม่ เจาะพนักงาน
ไทยสมุทรผุดแบบประกันใหม่ เจาะกลุ่มพนักงานเงินเดือน คุ้มครองครบทุกความเสี่ยง
17 มี.ค. 2559

ไทยสมุทรผุดแบบประกันใหม่ เจาะกลุ่มพนักงานเงินเดือน คุ้มครองครบทุกความเสี่ยง
นางนุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า บริษัทได้เปิดตัวแบบประกันใหม่ ชื่อ “สบายชัวร์ ไม่กลัวอะไรเลย” โดยจ่ายเบี้ยรายเดือนด้วยการตัดบัญชีธนาคาร หรือบัตรเครดิต ตั้งแต่เดือนละ 1,000 บาท ระยะเวลาคุ้มครอง 25 ปี ชำระเบี้ย 15 ปี จุดเด่น คือ มีเงินออม และได้ 5 ความคุ้มครองเพิ่ม คือ ออมเงิน บวกคุ้มครองชีวิตด้วยผลประโยชน์ รับเงินคืน 8% ทุก 5 ปี รวมรับเงิน 192% ตลอดสัญญา คุ้มครองชีวิตสูงสุดถึง 160%
นอกจากนี้ ยังให้ความคุ้มครองอุบัติเหตุ กรณีเสียชีวิตจากอุบัติเหตุทั่วไปรับ 100% กรณีเสียชีวิตจากอุบัติเหตุสาธารณะรับ 300% คุ้มครองชดเชยรายได้เมื่อนอนโรงพยาบาล สูงสุด 2,500 บาท/วัน คุ้มครองค่ารักษาพยาบาล โดยไม่ต้องสำรองจ่ายในโรงพยาบาลเครือข่าย อาทิ โรงพยาบาลบำรุงราษฎร์ สมิติเวช กรุงเทพ พญาไท บีเอ็นเอช ปิยมหาราชการุณย์ ฯลฯ และยังมีความคุ้มครองโรคมะเร็งทั้งก่อนระยะลุกลามจนระยะลุกลาม
“เป็นแบบที่ออกมาเพื่อตอบโจทย์ไลฟ์สไตล์คนเมือง ผู้มีรายได้ประจำ เพราะลดหย่อนภาษีได้ ได้ความคุ้มครองชีวิตสูง และมีเงินเก็บ พร้อมความคุ้มครองครบ” นางนุสรา กล่าว
ขณะเดียวกัน ไตรมาสแรกปีนี้ได้นำเสนอภาพยนตร์โฆษณาชุดใหม่ ชื่อ “พ่อที่(เคย)ขี้กลัว” ความยาว 30 วินาที เพื่อเสนอแบบประกันใหม่ที่ช่วยวางแผนทางการเงินให้มีเงินออม ผ่านสื่ออินเทอร์เน็ต และสื่อดิจิทัล ออนไลน์